CAMARA DE

COMPTOS

DE NAVARRA

NAFARROAKO

KONTUEN

GANBERA

Aiegiko Udala, 2015

2017ko apirila

Aurkibidea

*Orrialdea*

[I. Sarrera 3](#_Toc486405245)

[II. Iritzia 6](#_Toc486405246)

[III. Udalaren eta Gastizun udal sozietatearen 2015eko kontu orokorraren laburpena 9](#_Toc486405247)

[III.1. Udalaren 2015eko Kontu Orokorraren laburpena 9](#_Toc486405248)

[III.2. Gastizun SL sozietatearen 2015eko kontuaren laburpena 13](#_Toc486405249)

[IV. Ondorioak eta gomendioak. 15](#_Toc486405250)

[IV.1. Udalaren egoera ekonomiko-finantzarioa 15](#_Toc486405251)

[IV.2. Aurrekontu-egonkortasuneko eta finantza-iraunkortasunaren helburuak betetzea. 18](#_Toc486405252)

[IV.3. Alderdi orokorrak 19](#_Toc486405253)

[IV.4. Udaleko langileak 20](#_Toc486405254)

[IV.5. Gastuak, ondasun arruntetan eta zerbitzuetan. 22](#_Toc486405255)

[IV.6. Transferentzia arrunten ondoriozko gastuak 23](#_Toc486405256)

[IV.7. Inbertsioak. 24](#_Toc486405257)

[IV.8. Udal zergak. 25](#_Toc486405258)

[IV.9. Tasak, prezio publikoak eta beste diru-sarrera batzuk 26](#_Toc486405259)

[IV.10. Transferentzien bidezko diru-sarrerak 27](#_Toc486405260)

[IV.11. Ondare bidezko diru-sarrerak. 27](#_Toc486405261)

[IV.12. Ibilgetua. Inbentarioa 28](#_Toc486405262)

[IV.13. Itxitako aurrekontuetako zordunak eta hartzekodunak 28](#_Toc486405263)

[IV.14. Aurrekontuz kanpoko zordunak eta hartzekodunak 29](#_Toc486405264)

[IV.15. Hirigintza 30](#_Toc486405265)

[IV.16. Gastizun SL udal sozietatea 31](#_Toc486405266)

I. Sarrera

Aiegiko Udalaren Osoko Bilkurak, 2015eko urrian, txosten bat eskatu zion Ganbera honi Udalaren 2011-2015 legegintzaldiko kontabilitate publikoari buruz.

Kontuen Ganberak 2016ko lanerako programan sartu zuen Aiegiko Udalaren 2015eko ekitaldiko kontu orokorraren fiskalizazioa.

Kontuen Ganberak, bera arautzen duen abenduaren 20ko 19/1984 Foru Legean ezarritakoari eta 2016rako daukan jarduketa-programari jarraituz, Aiegiko Udalaren 2015eko ekitaldiko urteko kontuak fiskalizatu ditu. Kontu horiek, funtsean, aurrekontuaren likidazio-espedienteak osatzen ditu, horren barne honako hauek direla: aurrekontu-emaitza, egoera ekonomiko eta finantzarioari buruzko espedientea, emaitza ekonomikoarekin, eta kontuen balantzea eta eranskinak —diruzaintzaren eta zorraren egoera-orriak, bestak beste—.

Urteko kontuen finantza-auditoriarekin batera, legezkotasuna betetzeari buruzko fiskalizazioaren plangintza egin eta bete dugu, honako honi buruzko iritzi bat eman ahal izateko: ea Udalak ekitaldian zehar egindako jarduerak eta aurrekontu- eta finantza-eragiketak eta 2015eko ekitaldiko urteko kontuetan jasotako informazioa bat ote datozen, alderdi esanguratsu guztietan, funts publikoen kudeaketari aplikatzekoak zaizkion arauekin.

Aiegiko Udalari 2015eko ekitaldian aplikatzekoa zaion arau-esparrua, funtsean, honako hauek osatuta dago: Nafarroako Toki Administrazioari buruzko 6/1990 Foru Legea, Nafarroako Toki Ogasunei buruzko 2/1995 Foru Legea, Toki Araubidearen Oinarriak arautzen dituen 7/1985 Legea eta Aurrekontu-egonkortasunari eta finantza-iraunkortasunari buruzko 2/2012 Lege Organikoa, bai eta sektorekako araudi indarduna ere.

Aiegiko udalerriak 9,57 km2ko azalera du, eta 2015eko urtarrilaren 1ean, 2.217 biztanle dauzka.

Udalaren datu ekonomiko eta langileei buruzko datu garrantzitsuenak honako hauek ziren 2015eko ekitaldiaren itxieran:

|  |  |  |  |
| --- | --- | --- | --- |
|  | Aitortutako  eskubideak | Aitortutako  betebeharrak | Lanpostuak  (plantilla) |
| Udala | 1.262.105 | 1.172.285 | 11 |

2014an, Udalak Gastizun SL merkataritza sozietatea eratu zuen, udalaren Ardantze kirol instalazioak kudeatzeko.

Gastizun SL udal sozietateak bere urteko kontuak aurkeztu ditu, honako hauek osatuak: balantzea, emaitzen kontua, ondare garbiko aldaketen egoera-orria eta eskudiruko fluxuen egoera-orria. Bi ekitaldi horietako bakarrean ere ez zen haiei buruzko kanpoko auditoriarik egin.

Gastizun SL udal sozietateak honako datu ekonomiko eta langileenak zeuzkan 2015eko itxieran:

|  |  |  |  |  |
| --- | --- | --- | --- | --- |
|  | Diru-sarrerak | Gastuak | Emaitza | Langileak |
| Gastizun SL | 502.527 | 579.357 | -76.830 | 11,7 |

Udalak ondoko entitateetan hartzen du parte:

* Jurramendiko Mankomunitatea, uraren eta hiri hondakin solidoen zerbitzuak emateko.
* Teder Tokiko Garapenerako Agentzia

Ematen dituen zerbitzu publiko nagusiak eta haiek emateko modua ondoko taula honetan ageri dira:

|  |  |  |  |  |
| --- | --- | --- | --- | --- |
| Zerbitzua | Udala | Mankomunitatea | Kontratuak | Udal sozietatea |
| Zerbitzu administratibo orokorrak | X |  |  |  |
| Argiteria publikoa | X |  | X |  |
| Hilerria | X |  | X |  |
| Herriguneetarako sarbidea, zolaketa | X |  |  |  |
| Gizarte zerbitzuak | X |  |  |  |
| Ur-hornidura |  | X |  |  |
| Hiri-hondakinak |  | X |  |  |
| Kale garbiketa |  |  | X |  |
| Udal-kiroldegia. |  | X |  |  |
| Ardantze kirol instalazioak |  |  |  | X |
| Turismoa eta eskualdearen garapena |  | X |  |  |
| Hirigintza | X |  | X |  |
| Ludoteka | X |  |  |  |

Entitatearen aurrekontua 2014ko abenduaren 29an onetsi zuen Osoko Bilkurak.

2014ko kontua dela-eta, Ganbera honek ez du auditoriarik egin. Ekitaldi horri buruzko informazioa, txosten honetan adierazia, informazio-hutsez ematen da.

Txostenak lau atal dauzka, sarrera hau barne; bigarrenean, Udalaren kontu orokorraren legezkotasunari eta finantzei buruz daukagun iritzia ematen dugu. Hirugarrenean, Udalaren finantzen egoera-orri nagusien laburpen bat ematen dugu. Azkenik, laugarrenean, iritzian eraginik ez duten oharpenak eta udalaren barne-antolamendua eta -kontrola hobetzeko egokitzat jotzen ditugun gomendioak ematen ditugu.

Azterketa-lana 2016ko azarotik 2017ko otsailera bitartean egin du auditoriako bi teknikarik eta auditore batek osatutako lantaldeak, eta Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa honen emaitzak Udaleko egungo alkateari azaldu zitzaizkion, bai eta 2015eko ekainera arte kargu horretan aritutakoari ere, kasua bazen egokitzat jotzen zituzten alegazioak aurkezteko, Nafarroako Kontuen Ganberari buruzko 19/1984 Foru Legeko 14. artikuluan aurreikusitakoari jarraituz. Epea iraganda, ez dute alegaziorik aurkeztu.

Eskerrak eman nahi dizkiegu Aiegiko Udaleko langileei, beren lankidetzarengatik.

II. Iritzia

Aiegiko Udalaren 2015eko ekitaldiko kontu orokorra fiskalizatu dugu. Haren kontabilitatearen egoera-orriak laburbilduta jaso ditugu txosten honetako III. atalean.

*Udalaren erantzukizuna*

Kontu-hartzailea da kontu orokorrak egiteko ardura duena. Halako moduz egin behar ditu non leialki irudikatuko baitituzte Udalaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek hartzen ditu iruzurraren edo akatsen ondoriozko ez-betetze materialetatik libre dauden kontu orokorrak egin eta aurkezteko beharrezkoa den barne kontrolaren kontzepzioa, ezarpena eta mantentzea.

Udalak, gainera, bermatu beharko du finantzen egoera-orrietan islatutako jarduketak, finantza-eragiketak eta informazioa bat datozela indarreko araudiarekin.

Kontu orokorra 2016ko ekainaren batean onetsi zen, legezko epearen barruan.

*Nafarroako Kontuen Ganberaren erantzukizuna*

Gure erantzukizuna da iritzi bat adieraztea erantsitako kontu orokorren fidagarritasunari buruz eta gure fiskalizazioan oinarrituta egin diren eragiketen legezkotasunari buruz. Horretarako, erantzukizun hori bete dugu kanpo kontroleko erakunde publikoen fiskalizaziorako oinarrizko printzipioen arabera. Printzipio horiek exigitzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin dezagula ere, honako helburu honekin: kontu orokorretan arrazoizko segurtasun bat lortzea eta haietan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoria-ebidentzia bat lortzeko zenbatekoei eta kontu orokorretan adierazitako informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean. Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorrak egin ditzan garrantzitsua baita— inguruabarren araberako auditoria prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoria batek barne biltzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta kontu orokorren aurkezpenaren ebaluazioa ere, oro har.

Gure ustez lortu dugun auditoria-ebidentziak behar adinako oinarria eta oinarri egokia jasotzen du gure fiskalizazio-iritzia emateko.

Egin dugun fiskalizazioaren emaitza modura, hona gure **iritzia**:

II.1.1. 2015eko kontu orokorrari buruzko finantza-iritzia

*Aurkako finantza-iritziaren oinarria*

a) Udalak ez du behar bezala identifikatu eta baloratutako ondasunen inbentariorik; hori dela eta, ezin izan dugu balantzeko ibilgetuaren saldoaren arrazoizkotasuna egiaztatu —9,6 milioi eurotan zenbatetsita dago—.

b) Ez zaizkio balantzeko ibilgetuari egotziko gastuen aurrekontuaren likidazioko VI. kapituluan jasotako inbertsioak, 90.719 euro egiten dutenak.

c) Aurrekontuz kanpokoen saldo zordunek eta hartzekodunek akatsak, bikoiztasunak eta jada ordainduta beharko zuten zenbatekoak badauzkate: 43.688 euro ordainketa bikoiztuetan edo gehiegizkoetan; 55.137 euro aplikatzeko dauden diru-sarreretan, eta -3.057 euroko saldo negatiboa montepioaren atxikipenean. Horrenbestez, aurkitutako akatsak tarteko, aurrekontuz kanpoko saldoak ez dira adierazgarriak eta diruzaintza-gerakinari eragiten diote.

d) Itxitako aurrekontuetako hartzekodunen hasierako saldoa aldatu da, hilerriko inbertsioak bertan sartzeko. 2014an egindako inbertsioak dira, 90.751 eurokoak, eta gastuen aurrekontuari egotzi behar zitzaizkion.

e) Itxitako aurrekontuen diru-bilketa zaileko eskubideen —diruzaintza-gerakina gutxitzen dute— kalkuluak behar baino 21.437 euro gehiago jasotzen ditu.

f) Ez da errespetatzen gastuetarako kredituen muga-izaera: 22.437 euroan gainditu dira.

g) Aurrekontu-emaitza doituak behar baino 18.612 euro gutxiago jasotzen ditu.

*Finantza-auditoriako iritzia*

Gure iritziz, “Aurkako finantza-iritziaren oinarria” izeneko aurreko atalean azaldutako egitateen eragin oso adierazgarria dela eta, urteko kontuek, alderdi aipagarri guztietan, ez dute irudi zehatza erakusten Aiegiko Udalaren ondareari eta finantza-egoerari dagokienez 2015eko abenduaren 31n, ez eta data horretan amaitutako ekitaldiko emaitza ekonomiko eta aurrekontukoei dagokienez ere, betiere aplikatzekoa den informazio finantzarioari buruzko arau-esparruari eta, bereziki, bertan jasotako kontabilitateko eta aurrekontuen inguruko printzipio eta irizpideei jarraituz.

*Beste gai garrantzitsu batzuei buruzko paragrafoa*

Kontabilitateko prozedurak eta irizpideak zehaztu gabe daude. Barne kontrolerako ezarri den sistema ez da behar adinakoa: ez dira aztertzen sistema informatikotik sortutako kontabilitateko egoera-orriak, eta zaila da eginkizunen bereizketa ezartzea, zeren eta bi pertsona baitira Udalaren prozedura administratibo, juridiko eta kontabilitatekoei aurre egin behar dietenak, eta prozedura horiek gero eta gehiago eta gero eta zailagoak dira.

Bere plantilla organikoa aztertu eta bere eginkizunak eraginkortasunez betetzeko beharko lukeen langile-egitura gutxienekoa zehaztu behar du Udalak.

II.2. Legezkotasunaren betetzeari buruzko iritzia

Aiegiko Udalaren 2015eko ekitaldiko kontu orokorrean jasotako jarduketak, aurrekontu- eta finantza-eragiketak eta informazioa bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin.

III. Udalaren eta Gastizun udal sozietatearen 2015eko kontu orokorraren laburpena

III.1. Udalaren 2015eko Kontu Orokorraren laburpena

Atal honetan, Udalaren kontu orokorrean jasotako kontabilitatearen egoera-orriei buruzko laburpen bat ematen dugu.

III.1.1. Udalaren 2015eko aurrekontu-exekuzioaren egoera-orria

Gastuak

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Partidaren deskribapena | Hasierako aurreikuspena | Aldak. | Behin betiko aurreikuspena | Aitorturiko betebehar garbiak | Betetzea, % | Ordainketak | Ordainketen ehunekoa | Ordaintzeko daudenak |
| 1 | Langileak | 555.800 | 0 | 555.800 | 477.306 | 86 | 476.653 | 100 | 653 |
| 2 | Ondasun arruntak eta zerbitzuak | 509.750 | 3.042 | 512.792 | 472.437 | 92 | 421.008 | 89 | 51.429 |
| 3 | Finantza-gastuak | 12.000 | 0 | 12.000 | 6.618 | 55 | 6.618 | 100 | 0 |
| 4 | Transferentzia arruntak | 62.150 | 19.206 | 81.356 | 70.887 | 87 | 59.226 | 84 | 11.661 |
| 6 | Inbertsio errealak | 245.100 | 0 | 245.100 | 90.719 | 37 | 77.136 | 85 | 13.583 |
| 7 | Kapital-transferentziak | 100 | 0 | 100 | 0 | 0 | 0 | 0 | 0 |
| 8 | Finantza-aktiboak | 0 | 0 | 0 | 0 | 0 | 0 | 0 | 0 |
| 9 | Finantza-pasiboak | 55.100 | 0 | 55.100 | 54.318 | 99 | 54.318 | 100 | 0 |
|  | Gastuak, guztira | 1.440.000 | 22.248 | 1.462.248 | 1.172.285 | 80 | 1.094.960 | 93 | 77.325 |

Diru-sarrerak

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Kontzeptua | Hasierako  aurreikuspena | Aldaketa | Behin betiko  aurreikuspena | Aitortutako  eskubideak | Betetzearen  ehunekoa | Kobrantzak | Kobrantzen  ehunekoa | Kobratzeko daudenak |
| 1 | Zuzeneko zergak | 422.600 | 0 | 422.600 | 436.070 | 103 | 404.945 | 93 | 31.125 |
| 2 | Zeharkako zergak | 52.200 | 0 | 52.200 | 31.435 | 60 | 21.381 | 68 | 10.054 |
| 3 | Tasak eta bestelako diru-sarrerak | 97.200 | 0 | 97.200 | 100.349 | 103 | 99.722 | 99 | 627 |
| 4 | Transferentzia arruntak | 692.900 | 0 | 692.900 | 657.043 | 95 | 654.972 | 100 | 2.071 |
| 5 | Ondare bidezko diru-sarrerak | 42.500 | 0 | 42.500 | 34.439 | 81 | 34.419 | 100 | 20 |
| 6 | Inbertsioen besterentzearen bidezko diru-sarrerak | 122.600 | 0 | 122.600 | 0 | 0 | 0 |  | 0 |
| 7 | Kapital-transferentziak | 9.900 | 0 | 9.900 | 2.768 | 28 | 2.768 | 100 | 0 |
| 8 | Aktiboen aldaketa | 0 | 22.248 | 22.248 | 0 |  | 0 |  | 0 |
| 9 | Pasiboen aldaketa | 100 | 0 | 100 | 0 |  | 0 |  | 0 |
|  |  | 1.440.000 | 22.248 | 1.462.248 | 1.262.105 | 86 | 1.218.207 | 97 | 43.898 |

III.1.2. Udalaren aurrekontu-emaitza

|  |  |  |  |
| --- | --- | --- | --- |
| Izena | 2015 | 2014 | Aldea (%) |
| + Aitortutako eskubide garbiak | 1.262.105 | 1.229.970 | 3 |
| - Aitorturiko betebehar garbiak | 1.172.285 | 1.354.043 | -13 |
| Aurrekontu-emaitza | 89.820 | -124.073 | -172 |
| Doikuntzak | 0 | 0 |  |
| - Finantzaketaren desbideratze positiboa | 0 | 0 |  |
| + Finantzaketaren desbideratze negatiboa | 0 | 0 |  |
| + Diruzaintza-gerakinarekin finantzatutako gastuak | 0 | 0 |  |
| + Merkataritzako eragiketen emaitza | 0 | 0 |  |
| Aurrekontu-emaitza doitua | 89.820 | -124.073 | -172 |

III.1.3. Diruzaintzako gerakinaren egoera-orria 2015eko abenduaren 31n

|  |  |  |  |  |
| --- | --- | --- | --- | --- |
| Kodea | Izena | 2015 | 2014 | Aldea (%) |
| 1 | + Kobratzeko dauden eskubideak | -13.730 | 127.077 | -111 |
| 2 | + Diru-sarreren aurrekontua: aurtengo ekitaldia | 43.898 | 33.116 | 33 |
| 3 | + Diru-sarreren aurrekontua: itxitako ekitaldiak | 210.113 | 194.157 | 8 |
| 4 | + Aurrekontuz kanpoko diru-sarrerak: | -45.646 | 108.285 | -142 |
| 5 | - Bilketa zaileko eskubideak | 222.094 | 208.481 | 7 |
| 6 | - Ordaintzeko dauden betebeharrak | 145.941 | 267.319 | -45 |
| 7 | - Gastuen aurrekontua: aurtengo ekitaldia | 77.325 | 153.975 | -50 |
| 8 | - Gastuen aurrekontua: itxitako ekitaldiak | 708 | 47.894 | -99 |
| 9 | - Aurrekontuz kanpoko gastuak | 67.907 | 65.450 | 4 |
| 10 | + Diruzaintzako funts likidoak | 206.244 | 268.164 | -23 |
| 11 | + Finantzaketaren desbideratze metatu negatiboak | 0 | 0 |  |
| 12 | = Diruzaintza-gerakina, guztira | 46.573 | 127.922 | -64 |
| 13 | Diruzaintza-gerakina, finantzaketa atxikia duten gastuak direla-eta | 0 | 0 |  |
| 14 | Baliabide atxikien diruzaintza-gerakina | 0 | 0 |  |
| 15 | Gastu orokorretarako diruzaintza-gerakina | 46.573 | 127.922 | -64 |

III.1.4. Udalaren egoerari buruzko balantzea 2015eko abenduaren 31n

Aktiboa

|  |  |  |  |  |
| --- | --- | --- | --- | --- |
|  | Kontua | 2015 | 2014 | Aldea (%) |
|  | Ibilgetua | 9.617.313 | 9.617.313 | 0 |
| 1 | Ibilgetu materiala | 6.379.616 | 6.379.616 | 0 |
| 2 | Ibilgetu ez-materiala | 17.964 | 17.964 | 0 |
| 3 | Erabilera orokorrerako azpiegiturak eta ondasunak | 3.070.822 | 3.070.822 | 0 |
| 4 | Herri-ondasunak | 148.911 | 148.911 | 0 |
| 5 | Finantza-ibilgetua | 0 | 0 |  |
| 6 | Lagapen edo adskripzio bidez jasotako ondasun eta eskubideak | 0 | 0 |  |
|  | Zirkulatzailea | 414.608 | 603.722 | -31 |
| 7 | Itxitako aurrekontuetako eta aurrekontuez kanpoko zordunak | **164.467** | 302.441 | -46 |
| 8 | Aurrekontuko zordunak | 43.898 | 33.116 | 33 |
| 9 | Finantza-kontuak | 206.244 | 268.164 | -23 |
|  | Aktiboa, guztira | 10.031.920 | 10.221.034 | -2 |

Pasiboa

|  |  |  |  |  |
| --- | --- | --- | --- | --- |
|  | Kontua | 2015 | 2014 | Aldea (%) |
|  | Funts berekiak | 8.962.571 | 8.975.988 | 0 |
| 1 | Ondarea eta erreserbak | 8.783.724 | 8.942.714 | -2 |
| 2 | Entregaturiko ondasun eta eskubideak | 0 | 0 |  |
| 3 | Ekitaldiko emaitza ekonomikoa | 178.846 | 33.274 | 437 |
|  | Epe luzeko zorrak | 923.409 | 977.727 | -6 |
| 4 | Jesapenak, maileguak eta jasotako fidantzak eta gordailuak | 923.409 | 977.727 | -6 |
|  | Epe laburreko zorrak | 145.941 | 267.319 | -45 |
| 5 | Itxitako aurrekontuetako hartzekodunak eta aurrekontuz kanpokoak | 68.616 | 113.344 | -39 |
| 6 | Aurrekontuko hartzekodunak | 77.325 | 153.975 | -50 |
|  | Pasiboa, guztira | 10.031.920 | 10.221.034 | -2 |

III.1.5. Udalaren 2015eko emaitza ekonomikoaren kontua

|  |  |  |  |
| --- | --- | --- | --- |
|  | Zor | 2015 | 2014 |
| 61 | Langile-gastuak | 477.306 | 523.736 |
| 62 | Finantza-gastuak | 6.618 | 7.762 |
| 64 | Lanak, hornidurak eta kanpo zerbitzuak | 472.437 | 430.252 |
| 67 | Transferentzia arruntak | 70.887 | 65.569 |
| 68 | Kapital-transferentziak | 0 | 0 |
| 69 | Kalkulatutako gastuak | 0 | 0 |
| D80 | Ekitaldiko emaitza negatibo arrunta | 0 | 0 |
| D82 | Inbertsioen salmentarengatiko galerak eta aparteko bestelako galerak | 0 | 0 |
| D83 | Finantza aktiboen salmentarengatiko galerak | 0 | 0 |
| D84 | Bajak eta itxitako aurrekontuen deuseztapenak | 90.753 | 145.048 |
| D89 | Ekitaldiaren emaitza ekonomiko negatiboa | 0 | 0 |

|  |  |  |  |
| --- | --- | --- | --- |
|  | Hartzeko | 2015 | 2014 |
| 70 | Salmentak | 100.349 | 93.088 |
| 71 | Ondasunaren eta enpresaren errenta | 34.439 | 36.268 |
| 72 | Produkzioari eta inportazioari lotutako tributuak | 327.542 | 303.499 |
| 73 | Errentaren eta ondarearen gaineko zerga arruntak | 106.918 | 104.137 |
| 76 | Transferentzia arruntak | 657.043 | 644.245 |
| 77 | Kapitalaren gaineko zergak | 33.044 | 24.193 |
| 78 | Bestelako diru-sarrerak | 0 | 0 |
| H80 | Ekitaldiaren emaitza korrontea | 0 | 0 |
| H82 | Inbertsioen salmentarengatiko irabaziak | 0 | 0 |
| H83 | Finantza aktiboen salmentaren irabaziak | 0 | 0 |
| H84 | Altak eta preskripzioak, itxitako aurrekontuak | 37.510 | 211 |
| H89 | Ekitaldiaren emaitza ekonomiko positiboa | 178.846 | 33.274 |

III.2. Gastizun SL sozietatearen 2015eko kontuaren laburpena

Atal honetan, Gastizun SL udal sozietatearen kontabilitateko egoera-orriei buruzko laburpen bat ematen dugu.

III.2.1. Gastizun SLren egoera-balantzea

|  |  |  |  |  |  |  |  |
| --- | --- | --- | --- | --- | --- | --- | --- |
| Aktiboa | 2015 | 2014 |  |  | Pasiboa | 2015 | 2014 |
| **A.- Aktibo ez-korrontea** | 51.659 | 15.701 |  |  | **A) Ondare garbia** | -104.570 | -27.220 |
| Ibilgetu materiala | 51.539 | 15.101 |  |  | Kapitala | 3.500 | 3.500 |
| Finantza-inbertsioak epe luzera | 120 | 600 |  |  | Aurreko ekitaldietako emaitzak | -30.720 |  |
| **B) Aktibo arrunta** | 16.538 | 32.995 |  |  | Ekitaldiko emaitzak | -77.350 | -30.720 |
| Merkataritza-zordunak | 720 | 4.024 |  |  | **C) Pasibo korrontea** | 172.767 | 75.916 |
| Eskudirua | 15.818 | 28.971 |  |  | Epe laburreko zorrak | 6 | 0 |
|  |  |  |  |  | Hartzekodunak | 149.647 | 75.916 |
|  |  |  |  |  | Epe laburreko ekintzak | 23.114 | 0 |
| Aktiboa, guztira | 68.197 | 48.696 |  |  | Pasiboa, guztira | 68.197 | 48.696 |

III.2.2. Gastizun SLren emaitzen kontua

|  |  |  |
| --- | --- | --- |
|  | 2015 | 2014 |
| 1.- Negozio-zifraren zenbateko garbia | 481.767 | 251.010 |
| 4.- Hornikuntzak | -12.934 | -12.760 |
| 5.- Ustiapeneko bestelako diru-sarrerak | 16.379 | 7.089 |
| g.- Langile gastuak | -336.900 | -160.583 |
| 7.- Ustiapeneko bestelako gastuak | -222.557 | -115.230 |
| 8.- Ibilgetuaren amortizazioa | -6.966 | -246 |
| 11.- Ibilgetuaren narriadura eta emaitzak | 744 | 0 |
| 12.- Bestelako emaitzak | 3.637 | 0 |
| A) Ustiatzearen emaitzak | -76.830 | -30.720 |
| 14.- Finantza-gastuak | -519 | 0 |
| B) Emaitza finantzarioa | -519 | 0 |
| C) Zergen aurreko emaitzak | -77.350 | -30.720 |
| D) Ekitaldiko emaitzak | -77.350 | -30.720 |

IV. Ondorioak eta gomendioak.

Ondotik, arlo batzuetan egindako lanaren azterketa xehea ematen dugu, eta, Ganberaren iritziz, Udalak bere antolamendu-sistemak, prozedurak, kontabilitatea eta barne kontrola hobetzeko hartu beharko lituzkeen neurriei buruzko iruzkin, ondorio eta gomendio nagusiak emanen ditugu.

IV.1. Udalaren egoera ekonomiko-finantzarioa

Udalaren 2015erako hasierako aurrekontuak diru-sarreren eta gastuetarako hasierako kredituen 1.440.000 euro inguruko aurreikuspenak zeuzkan. Aurrekontu-aldaketen bitartez, gastu-kredituek 22.248 euro egin zuten gora, gastu orokorretarako diruzaintza-gerakinaren kargura.

Aitortutako eskubideek 1.262.105 euro egin zuten: aurreikuspenen ehuneko 86. Aurreko ekitaldikoak baino ehuneko 3 handiagoak izan ziren, nahiz eta kapital-transferentziek ehuneko 89 behera egin zuten. Eraikuntzen, instalazioen eta obren gaineko zerga, izaera ausazkoagoa duena, 2014an 7.728 eurokoa izatetik 31.435 eurokoa izatera pasa da.

2015ean aitortutako betebeharrek 1.172.285 euro egin zuten; hau da, behin betiko kredituen % 80. 2014ko ekitaldiko defizita dela eta, Done Jakue Bidea kalearen urbanizazio-lanak ez egitea deliberatu zen, hartarako diru-laguntzarik ez zegoelako.

2015ean aitortutako betebeharren zenbatekoa 2014an aitortutakoa baino % 13 txikiagoa da. Nabarmentzekoa da inbertsioek ehuneko 67 egin zutela behera: 2014an 272.406 eurokoak izatetik 2015ean 90.719 eurokoak izatera pasa dira.

Haien izaerari erreparatuta, gastu arruntek aitortutako betebeharren ehuneko 87,6 egiten dute; inbertsioek ehuneko 7,8, eta finantza-eragiketek ehuneko 4,6. Diru-sarrera ia guztiak, ehuneko 99,8, arruntak dira; horietatik, transferentzia arruntek diru-sarrera guztien ehuneko 52 egiten dute. Ez dago zorpetze bidezko diru-sarrerarik.

Laburbilduz, Udalak 2015ean eta 2014an gastatutako 100 euro bakoitza honela erabili eta finantzatu dira:

|  |  |  |  |  |  |  |  |
| --- | --- | --- | --- | --- | --- | --- | --- |
| Gastuaren izaera | 2015 | 2014 |  |  | Finantzabidea | 2015 | 2014 |
| Langile-gastuak | 41 | 39 |  |  | Tributu bidezko diru-sarrerak | 45 | 43 |
| Bestelako gastu arruntak | 47 | 37 |  |  | Transferentziak | 52 | 54 |
| Inbertsio errealak | 8 | 20 |  |  | Ondare bidezko diru-sarrerak | 3 | 3 |
| Finantza-pasiboak | 4 | 4 |  |  |  |  |  |
| Gastuak, guztira | 100 | 100 |  |  | Diru-sarrerak, guztira | 100 | 100 |

Hona Udalaren 2015erako aurrekontuaren betetzeari buruzko datu ekonomikoak eta 2014koarekiko alderaketa:

|  |  |  |  |
| --- | --- | --- | --- |
| Adierazleak eta magnitudeak | 2015 | 2014 | Aldearen %, 15/14 |
| Aitortutako betebeharrak | 1.172.285 | 1.354.043 | -13,42 |
| Likidatutako eskubideak | 1.262.105 | 1.229.970 | 2,61 |
| Gastu arruntak (1. kapitulutik 4.era) | 1.027.248 | 1.027.319 | -0,01 |
| Funtzionamendu-gastuak (1., 2. eta 4. kapituluak) | 1.020.629 | 1.019.556 | 0,11 |
| Kapital-gastuak (6. eta 7. kapituluak) | 90.719 | 272.406 | -66,70 |
| Finantza-eragiketengatiko gastuak (8. eta 9. kapituluak) | 54.319 | 54.318 | 0,00 |
| Diru-sarrera arruntak (1. kapitulutik 5.era) | 1.259.337 | 1.205.430 | 4,47 |
| Tributu bidezko diru-sarrerak (1. kapitulutik 3ra) | 567.854 | 524.917 | 8,18 |
| Kapital bidezko diru-sarrerak (6. eta 7. kapituluak) | 2.768 | 24.540 | -88,72 |
| Finantza-eragiketengatiko diru-sarrerak (8. eta 9. kapituluak) | 0 | 0 | 0 |
| Diru-laguntzen mendekotasuna (%) | 52 | 54 | -2,00 |
| Tributu bidezko diru-sarrerak / gastu arruntak (%) | 55 | 51 | 8,19 |
| Aurrekontuko saldo ez finantzarioa | 144.138 | 245 | 58.731,84 |
| Aurrezki gordina | 238.708 | 185.874 | 28,42 |
| Finantza-zama (3. eta 9. kapituluak) | 60.937 | 62.080 | -1,84 |
| Aurrezki garbia | 177.771 | 123.794 | 43,60 |
| Zorpetze-maila (%) | 5 | 5 | 0 |
| Zorpetze-muga (%) | 19 | 15 | 4,00 |
| Zorpetze-ahalmena (%) | 14 | 10 | 4,00 |
| Zor bizia | 923.409 | 977.727 | -5,56 |

2015ean, Udalaren diru-sarrerak aurreko urtekoak baino ehuneko hiru handiagoak izan dira; bitartean, gastuak ehuneko 13 egin du behera. Guztizko diru-sarrerek 89.820 euroan gainditzen dituzte guztizko gastuak.

Zuzeneko zergengatik aitortutako eskubideek ehuneko hiru egin dute gora aurreko ekitaldikoekiko. Zeharkakoak, berriz, ehuneko 307 handitu dira.

Kapital-transferentziak direla-eta aitortutako eskubideak 2.768 eurokoak izan dira; 2014an, berriz, 24.540 euro aitortu ziren. Beherakada hori bat dator inbertsioetan egindako gastuarekin, zeina 2014an 272.406 eurokoa izan eta 2015ean 90.719 euro beheratu den.

Transferentzia arrunten bidezko diru-sarrerek ehuneko bi egin dute gora aurreko ekitaldiarekin alderatuta. Bi ekitaldietako bakarrean ere ez da erregistratu inbertsioen besterentzeen edo finantza-eragiketen bidezko diru-sarrerarik.

Gastuei dagokienez, langile-gastuek ehuneko 9 egin dute behera. Bi ekitaldietako bakarrean ere ez da ez kapital-transferentzien bidezko, ez aktibo finantzarioen bidezko gasturik erregistratu.

Aurreko ekitaldiarekiko igoera handiena ondasun arruntetan eta zerbitzuetan gertatu da, eta ehuneko 10ekoa izan da. Transferentzia arrunten bidezko gastuek ehuneko zortzi egin dute gora aurreko ekitaldiarekiko. Inbertsio errealek 181.687 euro egin dute behera 2014arekiko: ehuneko 67 gutxiago da hori.

2015ean, kapital-gastuak 90.719 eurokoak izan dira; izaera bereko diru-sarrerak, berriz, 2.768 eurokoak izan dira.

Pasiboen aldaketarengatiko gastuak 2014ko berak dira. Udalak bizirik daukan mailegu bakarraren amortizazio konstantearen kuota jasotzen dute. 2007an itundu zen mailegu hori. Finantza-gastuek ehuneko 15 egin dute behera.

Laburbilduz, gastu arruntek berdin jarraitzen dute eta diru-sarrera arruntek ehuneko lau egin dute gora. Diru-sarrera arruntak nahikoak dira izaera bereko gastuak eta zorraren urteko amortizazioa eta haren interesak finantzatzeko.

Aurrekontu-saldo ez-finantzarioa 144.138 eurokoa da; 2014an, berriz, 245 eurokoa izan zen.

2015eko aurrekontu-emaitza doitua, 89.820 eurokoa, 18.612 euro azpibaloratuta dago, zeren eta ez baita egin diruzaintza-gerakinarekin finantzatutako gastuengatiko doikuntza.

Epe luzeko zorra 923.409 eurokoa da; horrek diru-sarrera arrunten ehuneko 73 egiten du; egonkortasunari buruzko araudiak, berriz, gehienez ere ehuneko 110 baimentzen du. Udalaren kirol instalazioak finantzatu ditu.

Zorpetze mailak berdin jarraitzen du: ehuneko 5ekoa da. Zorpetzearen mugak eta zorpetzeko ahalmenak ehuneko lau egin dute hobera aurreko ekitaldikoekiko.

Azken batez, diru-sarrera arruntek aukera ematen dute ekitaldian aitortutako betebehar guztiak finantzatzeko. Udalak ia ez du inbertsio-gasturik egin, nahiz eta maileguak ituntzeko ahalmena izan. Aurrekontu-emaitza eta aurrezki garbi positiboak lortu dira.

Gastizun SL sozietateak, 2015eko eta 2014ko ekitaldietan, ondare garbi eta emaitza gero eta negatiboagoak izan ditu. Ondare garbia ‑27.220 eurokoa izan zen 2014an, eta 2015ean -104.570 eurokoa izatera pasa zen; emaitzak, berriz, -30.720 eurokoak izan ziren 2014an eta -76.830 eurokoak izatera pasa ziren 2015ean.

IV.2. Aurrekontu-egonkortasuneko eta finantza-iraunkortasunaren helburuak betetzea.

Udalak aurrekontu-egonkortasunaren arauaren betetzeari buruzko txostena eman zuen. Ez dago jasota informazioa eman zenik gastu-araua betetzeari buruz, finantza-zorraren jasangarritasunari buruz eta hornitzaileei epean ordaintzeari buruz.

Arau horiek guztiak Aurrekontu-egonkortasunari eta finantza-iraunkortasunari buruzko apirilaren 27ko 2/2012 Lege Organikoan ezarri ziren.

Udalak egindako kalkuluak berrikusi ditugu edo, kasua bada, Udalak printzipio horiek direla-eta daukan egoera baloratu dugu; honako hau da emaitza:

* Oreka/finantzaketa-ahalmena kontabilitate nazionaleko terminoetan.

|  |  |
| --- | --- |
| Diru-sarreren 1. kapitulutik 7.era | 1.262.105 |
| Gastuen 1. kapitulutik 7.era | -1.117.957 |
| Aurrekontuko saldo ez finantzarioa | 144.148 |
| Doikuntzak |  |
| Kobrantza korronteen eta itxitakoen arteko aldea (1. kapitulutik 3.era) | -30.667 |
| + Sortutako interesetako gastuak, muga-egunera iritsi gabeak | 502 |
| +Administrazio publikoengandik jasotako transferentziengatiko doikuntzak | 5.086 |
| Aurrekontuz kanpoko doikuntzak |  |
| Betetako abalen itzulketa | 43.688 |
| Finantzaketa-ahalmena | 162.757 |

Horrenbestez, Udalak aurrekontu-egonkortasunaren araua betetzen du, zeren eta, gure kalkuluen arabera, 162.757 euroko finantzaketa-ahalmena baitu.

* Gastuaren araua

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 2014ko gastu zenbakarria | | |  | 2014 | | | | 2015 | |
| Betetako gastua, I. kapitulutik VII. kapitulura | | | | 1.299.725 | | | | 1.117.957 | |
| - Besterentzen bidezko diru-sarrerak Inbertsioak | | |  | 0 | | | | 0 | |
| +/- Gauzatzeke dauden hartzekodunak | | |  | 0 | | | | 0 | |
| - Zorpetzearen interesak (III. kapitulua) | | |  | -7.762 | | | | -6.618 | |
| - IV. kapituluko diru-sarrera finalistekin finantzatutako gastuak | | | | -130.857 | | | | -171.536 | |
| - VII. kapituluko diru-sarrera finalistekin finantzatutako gastuak | | | | -24.540 | | | | -2.768 | |
| 2014ko gastu zenbakarria | | |  | 1.136.566 | | | | 937.034 | |
| 2015erako gehieneko gastu zenbakarria | | | | |  | 1.151.341 | | |
| Aldea |  |  | |  | | | 214.307 | |

Ratio horren aldaketa-tasa kalkulatu dugu aurrekontu-likidazioari dagokionez; ehuneko 0,82 egiten du. Tasa horrek ehuneko 1,3koa baino txikiagoa izan behar zuenez, bete egiten da gastu-araua.

* Zorraren jasangarritasuna.

Egonkortasunari buruzko araudiaren eraginetarako, ulertzen da zor publikoa dela entitateak urte bakoitzaren abenduaren 31n daukan zorra, egindako kreditu-eragiketen erabili gabeko saldoa kenduta.

|  |  |
| --- | --- |
| Zor bizia | 923.409,10 |
| 2015eko diru-sarrera arruntak | 1.259.336,89 |
| Zor bizia/diru-sarrera arruntak < % 110 | 73 |

Horrenbestez, araua betetzen da, zeren eta zor biziak ez baitu gainditzen diru-sarrera arrunten ehuneko 110a.

* Merkataritza-zorra.

Udalak ez dauka fakturen erregistro elektronikorik. 2015ean, fakturen kontabilitate-erregistro bat ezarri zen, baina ez du aukerarik ematen ordainketarako batez besteko epea kalkulatzeko. 2017rako hasi da jada fakturak zenbatzen eta erregistratzen, sarrerako data adierazita.

*Gomendatzen dugu Udalak aurrekontu-egonkortasunaren eta finantza-iraunkortasunaren arau horiek kalkula ditzala eta kontuan har ditzala, bai eta araudi indardunak horretarako ezartzen dituen informazio-betebeharrak ere.*

IV.3. Alderdi orokorrak

2015eko aurrekontuari 2014ko abenduaren 29ko Osoko Bilkuran eman zitzaion hasierako onespena; alabaina, behin betiko onespena 2015eko apirilaren 29koa da. Haren edukia bat dator araudiak exigitzen duenarekin.

2015eko ekitaldian aurrekontu-aldaketa bakarra egon da, eta oker izapidetu zen; izan ere, 2016ko otsaileko Osoko Bilkuran onetsi eta hilabete horretako NAOn argitaratu zen. Bost lotura-poltsaren behin betiko kreditua gainditu zen, 22.473 eurokoa; egitate hori aurrekontuaren itxieran detektatu zen. Aldaketa diruzaintza-gerakinarekin finantzatu zen.

Kontu orokorraren edukia arauetan eskatutakoaren araberakoa da; salbuespen bakarra da tasekin edo prezio publikoekin finantzatutako kostuen oroitidazkia falta dela.

Gure gomendioak:

* *Kredituetarako ezarritako lotura juridikoko maila errespetatzea, eta kreditu nahikorik ez badago, aurrekontu-aldaketetara —hainbat figura daude— jotzea, gastua aitortu aurretik.*
* *Aurrekontuak eta kontu orokorra araudi indardunean ezarritako dokumentazio guztiarekin landu eta onestea, eta haietan sartzea kontu-hartzailetzak finantza-egonkortasunari eta -iraunkortasunari buruz egindako txostena.*

IV.4. Udaleko langileak

2015eko ekitaldiko langile-gastuek 477.603 euro egin zuten, ehuneko 86ko betetze mailarekin. Zenbateko horrek Udalak ekitaldian egindako gastu guztien ehuneko 40,7 egiten du.

Gastuaren bilakaera honako hau izan da:

|  |  |  |  |  |
| --- | --- | --- | --- | --- |
| Kontzeptua | | Gastua 2015ean | 2014ko gastua | Aldearen %, 2015/2014 |
| 10 | Hautetsiak | 28.824 | 23.260 | 24 |
| 12 | Funtzionarioak | 62.080 | 63.402 | -2 |
| 13 | Aldi baterako lan-kontratudunak | 248.665 | 259.169 | -4 |
| 14 | Bestelako langileak | 1.443 |  |  |
| 16 | Kuota sozialak | 136.294 | 177.905 | -23 |
| Langile-gastuak, guztira | | 477.306 | 523.736 | -9 |

Langile-gastuak 2014an aitortutakoak baino ehuneko 9 txikiagoak izan ziren. Alde hori heldu zaie aldi baterako langileetan 10.504 euro gutxiago gastatu izanari, hautetsien lansariak 5.565 euro txikiagoak izateari eta, 2014arekin alderatuta, 12.952 euro eta 28.911 euro gutxiago gastatu izanari gizarte segurantzan eta funtzionarioen montepioetarako kuotetan, hurrenez hurren.

Udaleko plantilla organikoa 2014ko abenduaren 29ko Osoko Bilkuran onetsi zen hasiera batez. NAOn argitaratutako plantilla organikoa okerra da, zeren eta araubide administratiboko langileen lanpostu gisa jasotzen baititu funtzionarioen lanpostu hutsak eta behin-behineko langileek betetakoak; bi aldiz jasota daude beraz. Honako hau izan zen plantilla erreala:

|  |  |  |  |  |
| --- | --- | --- | --- | --- |
|  | Maila | Toki. Kop. | Betetako lanpostuak | Estaldura |
| Idazkaria | A | 1 | 1 | Administrazio-kontratua |
| Ofizial administraria | C | 2 | 1 | Funtzionarioa |
|  |  |  | 1 | Administrazio-kontratua |
| Askotariko zerbitzuak | C | 2 | 1 | Funtzionarioa |
|  |  |  |  | Bete gabea |
| Gizarte hezitzailea-animatzailea | B | 1 | 1 | Administrazio-kontratua |
| Gizarte langilea | B | 1 | 1 | Administrazio-kontratua |
| Familia-langilea | D | 4 | 4 | Aldi baterako lan-kontratudunak |
|  |  | 11 | 10 |  |

Plantillaren egitura 2014koaren berdina da; halere, 2015ean, jarduneko egoeran agertzen ziren aldi baterako langileen lau lanpostuak oraindik ere hutsik daude.

Langile funtzionarioen bost lanpostu hutsetatik lau administrazio-araubidean kontratatutako langileek betetzen dituzte. 2015eko plantilla organikoa 2016ko otsaileko Osoko Bilkuraren erabakiz aldatu zen, jaso zezan zerbitzu anitzetako langile funtzionario baten lanpostua kontratazio administratibo baten bidez betetzen ari zela.

Ekitaldian zehar, Udalak obra edo zerbitzu jakin baterako kontratatutako langileak enplegatu ditu, D edo E mailakoak, enplegu sozial babesturako edo oinarrizko errentarako laguntza publikoen babesean. INEMen edo Udaleko gizarte zerbitzuen zerrenden bitartez hautatzen dira.

2014an, garbiketa lanetarako pertsona bat kontratatu zen, lanaldi osoan, D mailan. Udalbatza berriak kontratua aldatu zuen eta lanaldia eta lanpostuaren maila gutxitu zituen. Aldaketa hori ez zen formalizatu, eta lanpostua ez dago plantillan jasota.

Nominen lagin bat egiaztatu dugu funtzionarioen, araubide administratiboko langileen eta lan-araubideko langileen espediente pertsonalekin. Azterketa horretatik, honako hau ondorioztatzen da:

Espediente pertsonalak osatu gabe daude: kontratuak jasotzen dituzte, baina ez hautatzeko modua, antzinatasunaren aitorpena edo nominan eragina duten inguruabar pertsonalen egiaztapena.

Funtzionarioak Gizarte Segurantzaren araubideari atxikita daude. Bietan, langabeziarengatiko kotizazioa ordaintzen da, nahiz eta halakorik ez den egin behar. Gaur egun, ordainketa horiek berrikusten ari dira, Gizarte Segurantzari erreklamatu ahal izateko.

Araubide administratiboan dauden langileei dagokienez, antzinatasuna bosturtekoen eta graduaren arabera ordaintzen zaie.

Zenbait akats aurkitu ditugu: aparteko orduen ordainketa aurrekontuko 2. kapituluari egoztea; langabeziarengatiko segurantzarako kotizazio tasak; langile bati dagokion mailatik behera likidatutako aparteko orduak; 2015eko Osoko Bilkuran onetsitako osagarri bat 2017ra arte ez sartzea plantilla organikoan; langile baten egoera aldatzea, lan-kontratuduna izatetik administrazio-kontratuduna izatera pasa baita, maila eta jasotzen zituen osagarriak jaitsita, erabaki hori formalizatu gabe; langile baten lanaldia luzatzea, mailarekin eta lanaldi nagusia ordaintzen duten osagarriez beherako osagarriekin ordainduta.

Gure gomendioak:

* *Plantilla organikoa egitea araudi indardunean ezarritakoaren arabera, behar bezala sailkatutako lanpostu guztiak jasoz.*
* *Langileen espediente pertsonalak osatzea eta langileei buruzko jarduketak onetsi eta dokumentatzea.*
* *Nominak eta Gizarte Segurantzari ordaindutako kotizazioak aztertzea.*
* *Lanpostu bakoitzari esleitutako osagarriak eta gradua langileen araudiari egokitzea.*

IV.5. Gastuak, ondasun arruntetan eta zerbitzuetan.

Kapitulu honetako gastuak 427.437 eurokoak izan ziren 2015ean, aitortutako betebehar guztien ehuneko 40; aurrekontu-aurreikuspen metatuen gainean ehuneko 92 bete da.

2014ko ekitaldiarekin alderatuta, gastuak ehuneko hamar egin du gora; hona xehetasunak:

|  |  |  |  |  |
| --- | --- | --- | --- | --- |
|  |  | 2015 | 2014 | Aldea (%) |
| Errentamenduak | | 3.095 | 4.297 | -29 |
| Konponketak, mantentze-lanak eta kontserbazioa | | 56.292 | 84.721 | -34 |
| Materiala, hornidurak eta bestelakoak | | 412.008 | 338.498 | 22 |
| Zerbitzuaren ondoriozko kalte-ordainak | | 1.042 | 2.736 | -62 |
|  |  | 472.437 | 430.252 | 10 |

Honako lagin hau egiaztatu dugu —kapituluko gastu guztien ehuneko 51 egiten du—:

|  |  |  |  |  |
| --- | --- | --- | --- | --- |
| Kontzeptua | Gastua 2015ean | 2014ko gastua | Aldea (%)  2015/2014 | 2015eko gastua/kapitulua |
| Gestoria eta aholkularitza gastuak | 73.674 | 55.805 | 32 | 16 |
| Bide garbiketa eta osasungarritasun publikoa | 24.805 | 23.809 | 4 | 5 |
| Kultur programazioa | 13.835 | 12.853 | 8 | 3 |
| Jarduera historiko-artistikoen kudeaketa | 4.068 |  |  | 1 |
| Kirol jardueren kudeaketa | 66.443 | 20.268 | 228 | 14 |
| Herriko festak | 56.345 | 50.516 | 12 | 12 |
|  | 239.170 | 163.251 | 47 | 51 |

Gestoria eta aholkularitza partidaren betetzea ehuneko 54koa izan da, 39.737 eurokoa hain zuzen, eta hirigintza-aholkularitzaren arloko lansariei dagokie. Zenbateko horretatik, ehuneko 49 udalarentzako obren eta proiektuen lansariak dira, zeinak inbertsio gisa kontabilizatu behar baitziren; haien esleipena ez dago jasota. Kontraturik ez zegoen arkitekto aholkulariarekin, eta akats hori ekitaldiko laugarren hiruhilekoan zuzendu zen, orduan adjudikazio berria egin baitzen.

Partidaren gainerakoak agente exekutiboaren lansariak jasotzen ditu, kontratu indardunaren indarrez, bai eta zenbait auzitan abokatuei eta prokuradoreei ordaindutako lansariak ere; horien erdiak kirol instalazio batzuk merkataritza-enpresa bati lagatzeko kontratua amaiaraztearen ingurukoak ziren. Ez dago kontraturik nominak eta Gizarte Segurantza kudeatzen dituen aholkularitza-enpresarekin.

Bide garbiketa eta osasungarritasun publikoa direla-eta aitortutako betebeharrek izaera horretako lanak, kontratu indardunen arabera egindakoak, ordaintzen dituzte.

Kultur programazioan abesbatza batentzako diru-laguntza bat sartzen da, zeinak gastuen IV. kapituluan egon behar baitzuen: 2.000 eurokoa da.

Kirol jardueren kudeaketari buruzko partidan, 50.000 euro Udalaren kirol instalazioetan merkataritza-enpresa batek egindako bi padel pistaren balio ez-amortizatuaren ehuneko 50aren ordainketari dagozkio, kontzesio-kontratuaren indarrez egina; 2014ko ekainera arte kudeatu zituen enpresak, eta orduan kontratua amaiarazi zen. 2015ean, Udalak eta konkurtso-administrazioak kontzesioa likidatzea adostu zuten; horri dagozkio gastu hori eta zenbateko bera duen beste bat, 2016an ordaindua. Inbertsioetan egindako gastua.

Partida horrek udal instalazioetako beste gastu batzuk ere biltzen ditu; esate baterako, kontzesioa bahitu zen aldiari buruzko fakturak —Udalak ordaintzen ditu— edo udal kiroldegiaren kudeaketari dagozkionak.

Kirol entitate pribatuentzako ekarpenak ere kontabilizatzen dira, jarduerak antolatzearen gainekoak —kasu batean, hitzarmenaren indarrez—: transferentzia gisa kontabilizatu behar ziren horiek.

Herriko jaiak direla-eta, hainbat gastu jasotzen dira, oro har zenbateko txikikoak, faktura baimenduetan euskarria dutenak. 4.000 euroko gastu bat, gazteen elkarte bati ordaindutakoa, diru-laguntza bat da egiazki.

Gure gomendioak:

* *Kanpoko aholkularitza kontratua formalizatzea nominak egiten dituen gestoriarekin.*
* *Udalaren aholkulari den arkitektoari egindako enkarguak formalizatzea, izenpetutako laguntza-kontratuaz kanpo ordaindu behar badira, kontratazioari buruzko araudian ezarri bezala.*
* *Aitortutako gastuaren izaera ekonomikoa zehaztea, zuzen kontabilizatzek ondasun arrunt eta zerbitzuetan, transferentzietan edo inbertsioetan, bidezkoa denaren arabera.*

IV.6. Transferentzia arrunten ondoriozko gastuak

Ondasun arruntengatiko eta zerbitzuengatiko 2015eko gastuak 70.887 eurokoak dira. Ekitaldi horretan aitortutako betebeharren guztizkoaren ehuneko sei egiten dute. 2014koen aldean, ehuneko zortzi igo ziren.

Kapituluaren ehuneko 55 Udalak elkarteei egindako ekarpenak dira: 38.916 euroko aitortutako gastuak dira. Garraioaren kontzeptua dela-eta egindako transferentziek, 12.214 eurokoek, kapituluaren ehuneko 17 egiten dute. Bi partida horiek aztertu ditugu, eta kapituluan aitortutako betebeharren ehuneko 72 egiten dute. Sozietate publikoari egindako ekarpenak ez dira erregistratu.

Elkarteentzako ekarpenen partidak Aiegiko bost elkarteri egindako transferentziak jasotzen ditu, haiekin hitzarmenak baitauzka. Gastu aipagarriena musikako kultur elkartearen aldekoa da, eta 28.915 eurokoa da. Elkarte horrek musika irakasle bat dauka kontratatua, musika eskolak emateko, eta kuota batzuk kobratzen dizkie ikasleei.

Udalak, hitzarmenaren indarrez, elkartearen defizita finantzatu behar zuen, baina 2015ean diru-sarrera bereki gisa kontabilizatu zituen ikasleen kuotak, eta transferentzia gisa, berriz, elkartearen gastuak. 2016an, kontabilizatze oker hori zuzendu da, eta aitortutako betebehar gisa defizita erregistratu da soilik, horixe baita benetan diruz laguntzen dena.

Garraiorako transferentziak “Tierra Estella Bus” bidaiarien garraio publiko erregularraren zerbitzuaren kontzesiodunarentzako kalte-ordaina jasotzen da. Hura, izan ere, Nafarroako Gobernuak eta ukitutako udalek izenpetuta duten lankidetza-hitzarmenean dago araututa. Konpentsazio horren ehuneko 65 Foru Administrazioak ordaintzen du; gainerako ehuneko 35a udalen artean banatzen da, biztanleriaren eta herri bakoitzean emandako zerbitzuen kopuruaren arabera: ehuneko 80 eta ehuneko 20, hurrenez hurren. Egozpenerako erabili zen artikulua, 46.a, “Udalentzako transferentziak” izenekoa, okerra da. 47. A artikulua erabili behar zen, “Enpresa pribatuei” izenekoa.

*Gomendatzen dugu gastuak artikulu ekonomiko zuzenari egoztea.*

IV.7. Inbertsioak.

2015eko aurrekontuak 245.100 euroko kredituak ematen zituen inbertsioetarako. 90.719 euro egiten duten betebeharrak aitortu dira.

|  |  |  |  |
| --- | --- | --- | --- |
| Deskribapena | Aitortutako betebeharrak | | % |
| 2015 | 2014 |
| Hiri altzariak | 8.251 | 23.556 | -65 |
| Kaleetako zoladura | 36.965 | 38.552 | -4 |
| Kirol instalazioak | 66 | 16.890 | -100 |
| Makineria eta tresnak | 12.994 | 11.407 | 14 |
| Altzariak, bulegoko ekipamendua eta tresnak | 11.562 | 7.072 | 63 |
| Udal planaren berrikuspena | 7.948 | 11.685 | -32 |
| Balorazio ponentzia | 5.853 |  |  |
| Lurrak eta herriaren ondasun naturalak | 7.081 | 593 | 1094 |
| Azpiegitura eta herriaren ondasunak |  | 162.650 | -100 |
| Inbertsioak | 90.719 | 272.406 | -67 |

Aurreko ekitaldiarekin alderatuta, kapituluan aitortutako betebeharrek ehuneko 67 egin zuten behera, funtsean 2014an 162.650 euroko gastua aitortu zelako herri izaerako ondasunetan; kontzeptu horrek ez zuen betetzerik izan 2015ean.

Zenbateko handiena duten partidak aztertu ditugu: Kaleak zolatzeari eta azterlan eta proiektuei dagozkienek aitortutako betebeharren ehuneko 56 egiten dute.

“Kaleak zolatzea” partidak 36.965 euroko betebeharrak aitortzen ditu; horietatik, 27.662 euro “San Veremundo Abad kaleko zola berrizteari” dagozkio. Obrak Administrazioak egin zituen, lanen oroitidazki bati eta zerrenda baloratu bati jarraituz —udal arkitekto aholkulariaren bulegoak eginak—. Haren aldeko adjudikazioa ez zen formalizatu. Arkitektoaren gastua 2. kapituluari egotzi zitzaion,

“Azterlanak eta proiektuak” izenekoari, eta 13.800 euroko betetzea du. Udal eraikietan egindako obrengatiko gastuak eta ibilgetu ez-materiala eskuratzeko gastuak jasotzen ditu. Gastuaren izaera ez dator bat kontabilizatzearen artikuluarekin.

Gure gomendioak:

* *Proiektuaren enkargua, Udalaren arkitekto aholkulariari egindakoa, formalizatzea, eta horri dagozkion lansarien kostua inbertsioen kapituluari egoztea.*
* *“Azterlanak eta proiektuak” izenekoari egoztea izaera ez-materialeko inbertsioak; ez, ordea, obrengatiko eta hornidurengatiko gastuak.*

IV.8. Udal zergak.

|  |  |  |  |
| --- | --- | --- | --- |
| Udal zergak | Aitortutako eskubideak | | Aldearen ehunekoa |
| 2015 | 2014 | 2015/2014 |
| Landa-lurraren gaineko kontribuzioa | 2.400 | 2.416 | -1 |
| Hiri-lurren gaineko kontribuzioa | 267.547 | 267.966 | 0 |
| Ibilgailuak | 106.918 | 104.137 | 3 |
| Lurzoruaren balio-gehikuntzaren gaineko zerga | 33.044 | 24.193 | 37 |
| Jarduera ekonomikoen gaineko zerga | 26.161 | 25.389 | 3 |
| Eraikuntza, instalazio eta obren gaineko zerga (EIOZ) | 31.435 | 7.728 | 307 |
| Guztira | 467.505 | 431.829 | 8 |

Nabarmena da lurren balio-gehikuntzaren gaineko zergan eta EIOZean portzentualki gertatutako igoera; halere, zerga horiek oso ausazkoak dira, zeren eta lehenengo kasuan lurren eskualdatzeen mende baitaude eta, bigarren kasuan, berriz, ekitaldian zehar egindako eraikuntza- edo instalazio-lanen mende.

Udalak aplikatzen dituen tasak Toki Ogasunei buruzko 2/95 Foru Legeak jasotzen duen beheko tartean daude kontribuzioari eta lurren balio-gehikuntzaren gaineko zergari dagokienez, eta goiko tartean, berriz, JEZari eta EIOZari dagokienez.

|  |  |  |  |  |
| --- | --- | --- | --- | --- |
| Tributua | Udala | | 2/95 Foru Legea | |
| Lurraren kontribuzioa |  | | 0,10 - 0,50 | |
| Landa-lurra | 0,8 | |  | |
| Hiri-lurra | 0,185 | |  | |
| Jarduera ekonomikoen gaineko zerga | 1,4 | | 1-1,4 | |
| Lurren balio-gehikuntza |  | |  | |
| Gaurkotzearen koefizientea | 2 | | 2tik 3,3ra | |
| Zerga-tasa | 10 | | 8 eta 20 bitarte | |
| EIOZa | | 3,5 | | 2-5 | |

Balorazio-ponentzia indarduna 2004koa da; hori dela eta, zabal gainditu da araudiak berrikuspenerako ezarri duen bost urteko epea. Horixe da oraindik ere landa-kontribuzioa eta hiri-kontribuzioa bereizten jarraitzearen arrazoia.

2016ko otsailaren 18ko Osoko Bilkurak hasierako onespena eman zion landa- eta hiri-balorazioaren ponentziari.

Zerga guztien langin bati buruz egindako lanari erreparatuta, ondorioztatzen da haien ordainaraztea zuzena dela eta egoki kontabilizatu direla.

IV.9. Tasak, prezio publikoak eta beste diru-sarrera batzuk

Tasak eta bestelako diru-sarrerak direla-eta aitortutako eskubideak 100.349 eurokoak dira —2015eko ekitaldian aitortutako eskubide guztien ehuneko zortzi—; horrenbestez, 2014koen aldean, ehuneko zortzi egin dute gora.

Honako hau izanda egiaztatutako lagina, zeina kapituluaren ehuneko 47arena baita:

|  |  |
| --- | --- |
|  | Aitortutako eskubide garbiak |
| Enpresen aprobetxamendu bereziak: fakturazioaren % 1,5 | 28.351 |
| Bestelako diru-sarrerak | 18.777 |

Hegalkin eta zoruko aprobetxamendu berezien tasa, interes orokorreko horniduretarako zerbitzuen esplotazio-enpresek egindakoa, dagokion udal ordenantzan araututa dago. Hornikuntza-enpresek udalerri bakoitzean urtero lortutako fakturaziotik heldu diren diru-sarrera gordinen ehuneko 1,5 da.

Aprobetxamendu berezien partidan kontabilizatzen dira beste izaera bateko jabari publikoa erabiltzeagatiko diru-sarrerak —esate baterako terrazetatik heldutakoak—, zeinak beste partida batean sartu beharko liratekeen.

Beste diru-sarrera batzuen partidak jatorri desberdinetako ordainketak jasotzen ditu; esate baterako, ezkontzengatiko tasak, aseguru-etxeari udalak egindako ordainketak, agentzia exekutiboaren kostuak eta abarrekoak. Zenbatekorik handiena 9.183 eurokoa da eta Nafarroako Gobernutik jasotako gazte bermearen sisteman izena emandako langile gazteak kontratatzeko da.

*Gomendatzen dugu diru-sarrerak jatorri ekonomikoaren arabera kontabilizatzea.*

IV.10. Transferentzien bidezko diru-sarrerak

Transferentzien, ondasun arrunten eta zerbitzuen bidezko diru-sarrerak, 2015ean aitortutakoak, 659.811 eurokoak izan dira. Ekitaldiko diru-sarrera guztien ehuneko 52 egiten dute, aurreko ekitaldian baino ehuneko bi gutxiago. Transferentzien bidezko diru-sarreren guztizko zenbatekoaren ehuneko 77,5 Toki Ogasunen Funtsetik dator.

2014ko ekitaldiarekin alderatuta, aitortutako eskubide garbiek ehuneko 1,3 egin dute behera. Honako hau izan da haien exekuzioa:

|  |  |  |  |
| --- | --- | --- | --- |
|  | Aitortutako eskubide garbiak | | |
|  | 2015 | 2014 | % |
| Estatuaren zergetako parte-hartzea | 2.969 | 2.047 | 45 |
| Nafarroako Enplegu Zerbitzuaren diru-laguntza Gizarte enplegua | 11.178 | 0 |  |
| Nafarroako Gobernuaren ekarpena Montepioa finantzatzeko | 14.827 | 25.142 | -41 |
| 23/2003 Foru Legea dela-eta Nafarroako Gobernuak udalkideentzat emandako diru-laguntza | 19.073 | 19.073 | 0 |
| Kultur jardueretarako diru-laguntza | 5.270 | 0 |  |
| Mediku-kontsultategiko gastuetarako diru-laguntza | 7.017 | 7.136 | -2 |
| Bake Epaitegirako diru-laguntza | 745 | 742 | 0 |
| Nafarroako Gobernuaren diru-laguntza gizarte zerbitzuaren funtzionamendurako | 75.284 | 60.179 | 25 |
| Oinarrizko errenta jasotzen duten langileentzako diru-laguntza | 9.340 | 18.585 | -50 |
| Nafarroako Gobernuaren Toki Ogasunen Funtsa | 511.341 | 511.341 | 0 |
| Transferentzia arruntak guztira | 657.043 | 644.245 | 2 |
| Baso lanetarako eta birlandaketetarako diru-laguntza | 2.768 | 24.540 | -89 |
| Kapital-transferentziak guztira | 2.768 | 24.540 | -89 |

Estatuko zergetako parte-hartzeari dagokiona izan ezik, transferentziak Foru Administraziotik etorri dira, eta azken horren kontabilitatean berretsita daude.

Transferentzia arrunten kapitulu honi Nafarroako Gobernutik jasotako 9.183 euro egotzi behar zitzaizkion, gazteentzako bermeko sisteman izena emandako gazte langabetuen kontrataziorako jasotakoak; izan ere, “Era askotako bestelako diru-sarrerak” izeneko 3. kapituluan oker kontabilizatuta daude.

IV.11. Ondare bidezko diru-sarrerak.

Kapituluak 34.439 euroko eskubideak aitortzen ditu, ekitaldiko diru-sarrera guztien ehunek hiru. Ehuneko bost egin du gora aurreko ekitaldiarekiko, zeren eta 2014an bazkaleku bati dagozkion 2013ko eta 2014ko eskubideak aitortu baitziren.

Kapituluko ehuneko 98 “Nekazaritzarako landa-lurren eta kanpinaren errentamendua” partidari dagokio, 33.720 euroko betetzearekin; honako hau da xehakatzea:

|  |  |
| --- | --- |
| Kontzeptua | Zenbatekoa |
| Mahastiaren ustiaketaren errentamendua, 2015ean | 28.568 |
| Kanpin publikoaren errentamendua, 2014an | 3.612 |
| Bazkaleku bakarraren aprobetxamendurako kanona, 2015ean | 1.540 |
| Landa-lurren eta kanpinaren errentamendua, guztira | 33.720 |

Kasu guztietan, Udalak urteko likidazioak egiten ditu, behar bezala gaurkotuta dauden adjudikazio ekintzetan onetsitako tarifen arabera. Zuzen kontabilizatzen dira.

IV.12. Ibilgetua. Inbentarioa

Balantzeko ibilgetuaren saldoa 9.617.313 eurokoa da; 2014ko itxieran, kopuru bera izan zen. Horrenbestez, ez dira aktibatu ekitaldian zehar egindako inbertsio errealak.

Bestalde, ez dago ondasunen eta eskubideen inbentario balioetsirik, ibilgetuari eusten dionik.

*Gomendatzen dugu ondasunen eta eskubideen inbentario balioetsi bat egitea, eta balantzeko ibilgetuan jasotzea bai ekitaldian egindako inbertsio errealak, bai haien besterentzeak ere, halakorik gertatzen denean.*

IV.13. Itxitako aurrekontuetako zordunak eta hartzekodunak

Diru-sarreren aurrekontu itxiak honako betetze hau izan zuen 2015ean.

|  |  |  |  |  |
| --- | --- | --- | --- | --- |
| Hasierako saldoa | Aldaketak | Guztira | Ordainketak | Amaierako saldoa |
| 227.273 | 0 | 227.273 | 17.160 | 210.113 |

1996tik izandako zordunak jasotzen ditu. Kontabilitate-saldoak ez datoz bat zordunen zerrenda izendunarekin. Alde nagusiak saldo zaharrenetan gertatzen dira, 1996tik 2015era bitartekoetan.

Diru-bilketa zaileko eskubideen —diruzaintza-gerakina gutxitzen dute— kalkuluak behar baino 21.437 euro gehiago jasotzen ditu.

Gastuen aurrekontu itxiak honako betetze hau izan zuen 2015ean.

|  |  |  |  |  |
| --- | --- | --- | --- | --- |
| Hasierako saldoa | Aldaketak | Guztira | Ordainketak | Amaierako saldoa |
| 201.869 | 53.243 | 255.112 | 254.404 | 708 |

Nabarmentzekoa da ordainketaren portzentaje altua. Honako hauek dira aldaketak: deuseztatzeen -37.510 euroko kopuru garbia eta 2015ean hartzekodunak sartzeari dagozkion 90.751 euro.

Deuseztatze aipagarriena, 36.000 eurokoa, 2005eko faktura bati dagokio, zeren eta bi aldiz kontabilizatuta baitzegoen, oker bat tarteko. Deuseztatzea zuzena da.

Saldo hartzekodunen sartzea, 90.750 eurokoa, hilerria zabaltzeko obrei dagokio; izan ere obra horiek 2015eko aurrekontuko aitortutako betebehar gisara kontabilizatu behar ziren.

Gure gomendioak:

* *Itxitako diru-sarreren saldoak berrikusi eta, kasua bada, garbitzea.*
* *Urtean egindako gastuak ekitaldi horretako aurrekontuari egotzi behar zaizkio; aparteko kasuetan, aurrekontu indarduneko kredituei aplikatuko zaizkie aurreko ekitaldietako gastuak, Osoko Bilkurak aldez aurretik kreditu berezi edo kreditu-gehigarri bat onetsita.*

IV.14. Aurrekontuz kanpoko zordunak eta hartzekodunak

|  |  |  |  |  |  |
| --- | --- | --- | --- | --- | --- |
|  | Hasierako saldoa | Zuzenketak | Kobrantzak | Ordainketak | Amaierako saldoa |
| Bikoiztutako ordainketak edo gehiegizko ordainketak | -4.550 | 0 | 83.759 | 41.244 | -47.065 |
| Epe laburreko ezarpenak | 100.000 | 0 | 100.000 | 0 | 0 |
| Fidantzak eta gordailuak | -429 | 0 | 1.500 | 0 | 1.071 |
| Aurrekontuz kanpoko zordunak, guztira | 95.021 | 0 | 185.259 | 41.244 | -45.994 |
| PFEZaren atxikipenak | 10.889 | 0 | 36.485 | 36.051 | 11.323 |
| Gizarte Segurantzarako atxikipenak | 2.571 | 0 | 20.268 | 19.744 | 3.094 |
| Montepiorako atxikipena | -3.057 | 0 | 0 | 0 | -3.057 |
| Aplikatzeko dauden diru-sarrerak | 55.138 | 0 | 0 | 0 | 55.138 |
| Bahiturak | 338 | 0 | 0 | 0 | 338 |
| Aurrekontuz kanpoko hartzekodunak, guztira | 65.879 | 0 | 56.753 | 55.795 | 66.836 |

Ordainketa bikoiztu edo gehiegizkoetan, idatz-ohar batzuk erregistratzen dira, zeinak, egiazki, kobrantzak baitira. “Hartzekodunak, kobrantza bikoiztu edo gehiegizkoengatik” aurrekontuz kanpokoari egotzi behar zitzaizkion.

Aplikatzeko dauden diru-sarreren hasierako eta amaierako saldoa 55.138 eurokoa da, eta ekitaldian ez da mugimendurik izan.

Aiegiko zeharkalea egiteko obraren ziurtagirietan egindako atxikipenei dagokie. 2009an adjudikatu zen obra hori. Atxikipenak beren xedeari aplikatu zitzaizkion ekitaldi hartan bertan.

Fidantzek eta gordailuek 1.500 euroko kobrantza bat erregistratzen dute 2015ean: Udalari fidantza bat itzultzeari dagokio hori. Fidantza hori Udalak berak eratu zuen 2014an, eta jasotako fidantza gisa erregistratu zuen, eratutako fidantza gisa kontabilizatu beharrean.

*Gomendatzen dugu aipatutako saldoak garbitzea eta aplikatzeko dauden diru-sarreren saldoa kentzea, zeren eta jada bere xedeari aplikatuta baitago.*

BEZak honako mugimendu hauek dauzka ekitaldian:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Hasierako saldoa | Diru-sarrerak | Kobrantzak | Egiteke | Hasierako saldoa | Gastuak | Ordainketak | Egiteko daudenak |
|  | diru-sarrerak | garbiak |  | kobrantza | gastuak | garbiak |  | Ordainketa |
| BEZa | 1.419 | 87 | 87 | 1.419 | 0 | 0 | 0 | 0 |
| Ogasun Publikoaren BEZarengatiko likidazioak | 11.415 | 0 | 11.415 | 0 | 0 | 5.237 | 5.237 | 0 |
|  | 12.834 | 87 | 11.502 | 1.419 | 0 | 5.237 | 5.237 | 0 |

Ogasun Publikoaren BEZarengatiko likidazioak atalak kobratzeko zegoen 11.415 euroko hasierako saldoa zeukan, 2011tik 2014ra bitarteko urteei zegokiena. 2015ean, 9.110 euro kobratu ziren, eta gainerako kopurua, 2.305 euro, ezeztatu egin zen, zeren eta itzulketa iraungita baitzegoen. Ezeztatze hori aurrekontuz kanpoko diru-sarrera gisa erregistratu zen; formalizatzeagatik, berriz, aurrekontuz kanpoko gastu bat erregistratu zen. 2.305 euroko zenbateko hori gastuen aurrekontuari egotzi behar zitzaion, Zerga Ogasunak eraikin sozialaren tabernako kanonaren BEZa zela-eta eskatutako likidazioen 2.932 euroko kopurua bezala.

IV.15. Hirigintza

Aiegiko Udal Plan Orokorrari 2013ko abenduan eman zitzaion behin betiko onespena. Aurrekoa, 1999koa, ordezten du, Lurraldearen Antolamenduari eta Hirigintzari buruzko 35/2002 Foru Legeari egokitzeko. Nafarroako Hirigintzari buruzko Informazio Sisteman argitaratuta dago.

Hiri lurzoru finkatuan, aurreko planeamenduko aurreikuspenak errespetatzen dira neurri handi batean. Etxebizitzen gehiegizko dentsitatea duen lurzorua da, zeinean zerbitzuen gabezia bat baitago: aparkalekuak, espazio libreak eta ekipamendua. Hori dela eta, hirigintza-araudia aldatu da, eremu horretako etxebizitzen gehiegizko kopurua mugatzeko.

Hiri-lurzoru finkatu gabean, zortzi sektore aurreikusi dira, antolamendu berriko bizitegi-erabilera izanen dutenak: 252 etxebizitza jarriko dira gehienez.

Planak zuzenean zehaztapen xehakatuak ezartzen ditu Iratxeko Monasterioaren ingurua babesteko; bertan, antolamendu berriko bizitegi-erabilerarako bi sektore diseinatzen dira. Horietako bat jada urbanizatze- eta eraikitze-fasean dago. Besteak gehienez ere 22 etxebizitza aurreikusten ditu.

Lurzoru mota horretan, planak hiru sektore marrazten ditu ekipamendu publikoetarako. Horietako bi, 15.948 m2-ko guztizko azalerarekin, kirol eremuaren balizko zabaltze baterako erabiltzen dira. Hirugarrena, 11.132 m2-ko azalerarekin, haur eta lehen hezkuntzako zentro bat eta 0-3 urteko eskola bat jartzeko erreserbatu da.

Hiri-lurzoru sektorizatu gabean, Planak 7 sektore aurreikusten ditu, 272.126 m2-ko gehieneko azalerarekin. Antolamendu berriko bizitegi-erabilera izanen du, gehienez ere 548 etxebizitzarekin.

Hiri-lurzoru sektorizatu gabeak 220.114 m2-ko sektore bat aurreikusten du, antolamendu berriko industria-erabilerarekin, Lurzoru-erreserba bat badago, Lizarrako industrialdea zabaltzeko.

2014an udal plana onetsi ondoren, ez da garapeneko plangintza-tresnarik onetsi 2016ra arte; izan ere, urte horretan udal planaren bi aldaketa onetsi ziren.

2015ean, hiru xehetasun-azterlan onetsi ziren.

Udal plan orokorraren 1. sektorearen 11. etxesailari dagokion xehetasun-azterlana —partikularrek sustatua eta lurzatiaren barruan eraikinen gehieneko lerrokadurak aldatu nahi dituena— aztertuta, ondorioztatzen dugu xehetasun-azterlana tresna egokia dela, eta haren izapidetzea zuzena izan da, proposamena aurkeztu den garaian indarrean zegoen hirigintza-araudiaren araberakoa.

Lurzoruaren Udal Ondarea Udalak ez du ondasunen inbentariorik —halako izaerarekin, atxikia eta bereizita—, ez eta lurzoruaren udal ondarearen erregistrorik ere.

*Gomendatzen dugu erregistroa eta lurzoruaren udal ondarea bera ezartzea Lurraldearen Antolamenduari eta Hirigintzari buruzko Foru Legean ezarri bezala.*

IV.16. Gastizun SL udal sozietatea

2013ko azaroan, Udalak behin-behineko onespena eman zion soilik udalarena izanen zen kapitaleko merkataritza-sozietate bat, Gastizun SL, sortzeari. Eskriturak 2014ko urtarrilean egin eta inskribatu ziren merkataritza-erregistroan.

Horren arrazoia konkurtso-egoeran dagoen merkataritza-sozietate pribatu bat da, zeina udal instalazioen kudeaketaren kontzesioaren titularra baita. 2013ko uztaileko auto baten bitartez erabaki zen konkurtso-egoera hori, eta Osoko Bilkurak 2014ko ekainean erabaki zuen kontratua amaitzea.

Gastizun SLren xede soziala da Udalaren kirol instalazioetarako eta Udalaren titulartasuneko bestelako edozein instalaziotarako kudeaketa-zerbitzuak ematea. 2014ko ekainean, Osoko Bilkurak kirol instalazioen kudeaketa enkargatu zion, lau urterako, eta instalazio horiek errentan eman zizkion, urteko 6.000 euroko (gehi BEZa) kanonarekin.

Sozietateak 3.500 euroko kapital soziala dauka. 2015ean, -77.349 euroko emaitza ekarri zuen. 2014an, emaitza -30.720 eurokoa izan zen. Balantzearen azterketatik, ondorioztatzen dugu ondare-desorekako egoera bat dagoela, ondare garbi negatiboa baitu.

Toki Administrazioaren Arrazionalizazio eta Iraunkortasunari buruzko 27/2013 Legeari jarraituz, sozietateak 2015eko abendua baino lehen deseginda behar zuen, ondoz ondoko bi ekitaldietan ustiaketa-emaitza negatiboak eduki izateagatik.

*Gomendatzen dugu Udalak behar besteko ondare-ekarpenak egin ditzala sozietateak ondare-oreka izan dezan, edo, bestela, azter dezan Udalaren kirol instalazioak beste formula juridiko baten bitartez kudeatzeko aukera.*

Auditore Francisco José Etayo Salazar jauna izan da lan honen arduraduna, eta hark proposatuta eman da txosten hau, indarreko araudiak ezarritako izapideak bete eta gero.

Iruñean, 2017ko apirilaren 11n

Lehendakaria, Asunción Olaechea Estanga